(ສພຊ) ວັນທີ 26 ກໍລະກົດຜ່ານມາ ທີ່ຫ້ອງຮັບແຂກສະພາແຫ່ງຊາດ ສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງສູນກາງພັກ, ປະທານສະພາແຫ່ງຊາດ ໄດ້ຕ້ອນຮັບການເຂົ້າຢ້ຽມຂໍ່ານັບຂອງສະຫາຍ ຫງຽນ ດຶກ ຮາຍ ກຳມະການສູນກາງພັກກອມມູນິດຫວຽດນາມ ປະທານກຳມາທິການການເງິນ-ງົບປະມານ ສະພາແຫ່ງຊາດ ສສ ຫວຽດນາມ ພ້ອມດ້ວຍຄະນະ ໃນໂອກາດທີ່ເດີນທາງມາຢ້ຽມ ແລະ ເຮັດວຽກຢູ່ ສປປລາວ ຢ່າງເປັນທາງການໃນລະຫວ່າງວັນທີ 27-29 ກໍລະກົດ 2018.
ສະຫາຍ ນາງ ປານີ ຢາທໍ່ຕູ້ ໄດ້ສະແດງຄວາມຍິນດີຕ້ອນຮັບ ແລະ ຕີລາຄາສູງຕໍ່ການມາຢ້ຽມຢາມເຮັດວຽກໃນຄັ້ງນີ້ ເພື່ອເປັນການສືບຕໍ່ຈັດຕັ້ງຜັນຂະຫຍາຍການພົບປະເຮັດວຽກ ລະຫວ່າງສອງກົມການເມືອງ ເວົ້າລວມ, ເວົ້າສະເພາະແມ່ນການຈັດຕັ້ງຜັນຂະຫຍາຍບົດບັນທຶກຄວາມຈຳການຮ່ວມມື ລະຫວ່າງສະພາແຫ່ງຊາດລາວ ກັບສະພາແຫ່ງຊາດ ສສ ຫວຽດນາມ; ພ້ອມນັ້ນຍັງສະແດງຄວາມຊົມເຊີຍຕໍ່ຜົນສຳເລັດໃນການພົບປະ ແລະ ຈັດກອງປະຊຸມສຳມະນາດັ່ງກ່າວ ເຊິ່ງໃນສະພາແຫ່ງຊາດຊຸດທີ VIII ນີ້ໄດ້ເອົາໃຈໃສ່ເລື່ອງງົບປະມານ ສະນັ້ນ, ຖືວ່າເປັນການກະຕຸ້ນໃຫ້ກະຊວງການເງິນ ຕ້ອງໄດ້ເຮັດວຽກເຂັ້ມງວດຂຶ້ນ ແລະ ວາງແຜນລະອຽດກວ່າເກົ່າ ຫັນເຂົ້າສູ່ລະບຽບກົດໝາຍໃຫ້ດີຂຶ້ນກວ່າເກົ່າ ເຊິ່ງເຮັດໃຫ້ລາຍຮັບງົບປະມານເພີ່ມຂຶ້ນ; ພ້ອມທັງສະແດງຄວາມຂອບໃຈຕໍ່ການໃຫ້ຄວາມຊ່ວຍເຫລືອຂອງ ສສ ຫວຽດນາມ ໃນການນຳເອົາບົດຮຽນ ແລະ ຜົນສຳເລັດຕ່າງໆມາເຜີຍແຜ່ໃຫ້ແກ່ສະພາແຫ່ງຊາດລາວ ແລະ ຄວາມເປັນຫ່ວງເປັນໄຍຕໍ່ປະຊາຊົນລາວທີ່ປະສົບອຸທົກກະໄພຢູ່ແຂວງອັດຕະປື.
ໂອກາດດຽວກັນ, ສະຫາຍ ຫງຽນ ດຶກ ຮາຍ ໄດ້ສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນ ພ້ອມທັງລາຍງານຜົນຂອງການພົບປະສອງຝ່າຍລະຫວ່າງກຳມາທິການແຜນການ ການເງິນ ແລະ ການກວດສອບ ສະພາແຫ່ງຊາດລາວ ກັບກຳມາທິການການເງິນ-ງົບປະມານ ຂອງສະພາແຫ່ງຊາດ ສສ.ຫວຽດນາມ ແລະ ການກະກຽມເນື້ອໃຫ້ແກ່ກອງປະຊຸມສຳມະນາໃຫ້ແກ່ສະມາຊິກສະພາແຫ່ງຊາດ ແລະ ສະພາປະຊາຊົນແຂວງ ເພື່ອເປັນການແລກປ່ຽນບາງບັນຫາທີ່ທາງກຳມາທິການການແຜນການ ການເງິນ ແລະ ການກວດສອບ ສະພາແຫ່ງຊາດລາວມີຄວາມສົນໃຈ ເປັນຕົ້ນແມ່ນການປັບປຸງບັນດາກົດໝາຍຕ່າງໆທີ່ກ່ຽວຂ້ອງເຖິງພາສີອາກອນ, ບາງບັນຫາທີ່ກ່ຽວຂ້ອງເຖິງການນຳໃຊ້ຄັງເງິນແຮ, ເງິນສຳຮອງແຫ່ງຊາດ ແລະ ບາງເນື້ອໃນທີ່ກ່ຽວຂ້ອງກັບສະພາປະຊາຊົນແຂວງໃນການຄຸ້ມຄອງບໍລິຫານງົບປະມານແຫ່ງລັດ; ພ້ອມທັງສະແດງຄວາມເປັນຫ່ວງເປັນໄຍຕໍ່ປະຊາຊົນທີ່ປະສົບອຸທົກກະໄພທີ່ເກີດຂຶ້ນຢູ່ແຂວງອັດຕະປື ແລະ ໃຫ້ຄຳໝັ້ນສັນຍາວ່າຈະໃຫ້ການຊ່ວຍເຫລືອ ສປປລາວ ຢ່າງເຕັມທີ່.
(ນາງ ອາລິນ ສຸພິມມະປະດິດ)